text: La Conselleria manté la Mesa de les oposicions malgrat que el Ministeri canviarà la convocatòria | STEPV
  STEPV ha sol·licitat l'ajornament de la Mesa Sectorial fins que es produïsca la reunió amb el Ministeri la setmana que ve. Els representants del Sindicat, estupefactes davant el manteniment de la Mesa Sectorial
  divendres 17 desembre 2021 13:25 h
  El Ministeri d'Educació i Formació Professional va enviar ahir per la vesprada la convocatòria d'una Mesa de Negociació per a dimarts 21 de desembre per a modificar el RD 276/2007 d'ingrés a la funció pública docent i adaptar-lo al Decret Iceta. En l'esborrany enviat als sindicats el Ministeri introdueix algunes mesures noves, com que les proves no seran eliminatòries o que les especialitats no pràctiques no tindran prova pràctica, entre altres coses. I també afegeix que totes les convocatòries previstes per a 2022, 2023 i 2024 es realitzaran amb aquest procediment, independentment que les places convocades siguen o no d'estabilització, precisament perquè, com defensava ahir STEPV, no té sentit dos models d'oposició en funció de les places oferides.
  El Sindicat ja ve advertint des de setembre que el decret Iceta modifica el concurs oposició
  Recordem que ahir la Conselleria va informar que les 1228 places que es convocaran en les oposicions de 2022 són de reposició, no d'estabilització i, per tant i segons la Conselleria, no estan afectades pel decret Iceta. La proposta del Ministeri desmenteix aquesta interpretació de la Conselleria perquè afirma explícitament que també s'han de realitzar amb el nou model proposat.
  STEPV i altres sindicats han sol·licitat l'ajornament de la Mesa Sectorial a l'espera del resultat de la Mesa de Negociació amb el Ministeri perquè, si es confirma aquesta circumstància, s'ha de refer de nou tota la convocatòria.
  La reacció de la Conselleria ha estat la de fer oïdes sordes al que la majoria sindical ha demanat i continuar endavant amb la negociació de la convocatòria, fet que ha provocat estupor en les representants del sindicat, que s'ha negat a perdre el temps fent aportacions a un document que previsiblement s'haurà de llençar a la paperera.
  El Sindicat ja ve advertint des de setembre que el decret Iceta modifica el concurs oposició i estableix també un concurs de mèrits per a determinades places. La previsió és que es publique la setmana que ve en el BOE. El Ministeri d'Educació ja ha convocat la Mesa de Negociació per adaptar les oposicions al decret i és lògic i coherent que les administracions esperen al resultat dels canvis que s'han d'introduir i no entestar-se a convocar les oposicions amb un sistema que serà modificat, cosa que la nostra Conselleria no està acabant d'entendre.
  Aquesta situació està creant desconcert entre les persones afectades, tant les interines com les opositores que volen entrar al sistema educatiu, ja que la Conselleria va modificant les seues decisions a mesura que es van coneixent les esmenes del decret Iceta, en lloc d'esperar que s'aclarisca la normativa estatal abans de convocar res.